b"\n_START_ARTICLE_\nRaoul Bova\n_START_SECTION_\nBiografija\n_START_PARAGRAPH_\nB\xc5\xabdamas 16 met\xc5\xb3, Raulis tapo Italijos \xc4\x8dempionu 100 m plaukimo nugara var\xc5\xbeybose, v\xc4\x97liau tarnavo kariuomen\xc4\x97je, po kurios universitete studijavo fizik\xc4\x85, ta\xc4\x8diau d\xc4\x97l susidom\xc4\x97jimo aktoryste moksl\xc5\xb3 nebaig\xc4\x97. Vaidybos jis mok\xc4\x97si Romoje, Beatrice Bracco mokykloje, yra suk\xc5\xabr\xc4\x99s kelet\xc4\x85 vaidmen\xc5\xb3 teatro scenoje._NEWLINE_Jau po pirmojo vaidmens kine (\xe2\x80\x9ePiccolo grande amore\xe2\x80\x9c) jis netruko sulaukti pripa\xc5\xbeinimo ir d\xc4\x97mesio bei tapo vienu populiariausiu jaunosios kartos Italijos kino aktoriumi. Vis tik, nuolat si\xc5\xablomi \xc5\xbeavaus ir seksualaus jaunuolio vaidmenys Rauliu netruko pabosti ir jis savo repertuar\xc4\x85 \xc4\x97m\xc4\x97 \xc4\xafvairinti nestandartiniais pasirodymais, pvz., teroristo filme \xe2\x80\x9eI cavalieri che fecero l'impresa\xe2\x80\x9c, o 1998 m. suk\xc5\xabr\xc4\x97 karabinieriaus vaidmen\xc4\xaf juostoje \xe2\x80\x9eUltimo\xe2\x80\x9c, nors po karo tarnybos ir nei\xc5\xa1laik\xc4\x97 egzamino, kad gal\xc4\x97t\xc5\xb3 tarnauti policijoje._NEWLINE_Aktorius yra buv\xc4\x99s Giorgio Armani akini\xc5\xb3 reklamos veidu. 1999 m. jis kartu su  Madonna nusifilmavo \xe2\x80\x9eMax Factor\xe2\x80\x9c reklamoje._NEWLINE_\xe2\x80\x9eE! Entertainment\xe2\x80\x9c \xc4\xaftrauktas \xc4\xaf \xe2\x80\x9e2008 World's Sexiest Men\xe2\x80\x9c s\xc4\x85ra\xc5\xa1\xc4\x85 (13 vieta)._NEWLINE_2000-2013 m. buvo ved\xc4\x99s veterinarijos gydytoj\xc4\x85 Chiara Giordano, su kuria susilauk\xc4\x97 3 vaik\xc5\xb3: Allesandro Leon, Francesco ir Sophios. Iki tol jis gyveno kartu su aktore Romina Mondello._NEWLINE_2012 m., filmuodamasis juostoje \xe2\x80\x9eImmaturi - Il viaggio\xe2\x80\x9c Raulis susipa\xc5\xbeino su ispan\xc5\xb3 aktore Roc\xc3\xado Mu\xc3\xb1oz, su kuria gyvena iki \xc5\xa1iol. 2015 m. jie susilauk\xc4\x97 dukters Lunos."